Vecpils pilskalns
Vecpils pilskalns atrodas Kurzemē, Dienvidkurzemes novada Vecpils pagastā, uz ziemeļiem no Vecpils. Pilskalnu aprakstījis jau Augusts Bīlenšteins 1869. gadā. Pēc Pirmā pasaules kara to uzmērīja un aprakstīja Ernests Brastiņš, kas atzīmēja, ka jau no seniem laikiem pilskalnā ierīkota kapsēta. Vecpils pilskalns ir ~20 metrus augsts paugurs, nocietināts ar grāvjiem un 3 metrus augstu valni. Plakums 60 x 40 metri. Gan Bīlenšteins, gan Brastiņš uzskatīja, ka šeit atradusies Atskaņu hronikā pieminētā Merķes (Merke) pils.